|  |  |
| --- | --- |
| **ORDIN ADMINISTRATIE PUBLICA 5154/2021** | ***Vigoare*** |
| **Emitent: Ministerul Educatiei si Cercetarii Domenii: Consilii** | **M.O. 887/2021** |
| Ordin pentru aprobarea Metodologiei-cadru de organizare si functionare a consiliilor de administratie din unitatile de invatamant preuniversitar. |

M.Of.Nr.887 din 15 septembrie 2021                               [Sursa Act:Monitorul Oficial](http://www.program-legislativ.ro/fisiere_lex/index.php?file=M.Of.Nr.887.pdf&p=lex)

**ORDIN Nr. 5.154
pentru aprobarea Metodologiei-cadru de organizare si functionare**

**a consiliilor de administratie din unitatile de**

**invatamant preuniversitar**

   In conformitate cu prevederile art. 94 alin. (2) si ale art. 96 alin. (6) din Legea educatiei nationale nr. 1/2011, cu modificarile si completarile ulterioare,
   in temeiul prevederilor art. 13 alin. (3) din Hotararea Guvernului nr. 369/2021 privind organizarea si functionarea Ministerului Educatiei, cu modificarile ulterioare,

   **ministrul educatiei** emite prezentul ordin.

   **Art. 1.** - Se aproba Metodologia-cadru de organizare si functionare a consiliilor de administratie din unitatile de invatamant preuniversitar, prevazuta in anexa care face parte integranta din prezentul ordin.
   **Art. 2. -** **La data intrarii in vigoare a prezentului ordin se abroga Ordinul ministrului educatiei nationale** **nr. 4.619/2014****pentru aprobarea Metodologiei-cadru de organizare si functionare a consiliului de administratie din unitatile de invatamant preuniversitar, publicat in Monitorul Oficial al Romaniei, Partea I, nr. 696 din 23 septembrie 2014, cu modificarile si completarile ulterioare.**   **Art. 3.** - Directia generala management resurse umane si retea scolara, Directia generala invatamant preuniversitar, Directia generala minoritati si relatia cu Parlamentul, inspectoratele scolare judetene/al municipiului Bucuresti si unitatile de invatamant preuniversitar duc la indeplinire prevederile prezentului ordin.
   **Art. 4. -** Prezentul ordin se publica in Monitorul Oficial al Romaniei, Partea I.

p. Ministrul educatiei,
**Gigel Paraschiv,**
secretar de stat

   Bucuresti, 30 august 2021.
   Nr. 5.154.

**ANEXA**

**METODOLOGIE-CADRU
de organizare si functionare a consiliilor de administratie**

**din unitatile de invatamant preuniversitar**

Capitolul I
**Dispozitii generale**

   **Art. 1. -** Unitatile de invatamant preuniversitar cu personalitate juridica, denumite in continuare unitati de invatamant, sunt conduse de consiliile de administratie, de directori si, dupa caz, de directori adjuncti. In exercitarea atributiilor ce le revin, consiliile de administratie si directorii conlucreaza cu consiliul profesoral, consiliul reprezentativ al parintilor si asociatia de parinti, acolo unde aceasta este legal constituita, si cu autoritatile administratiei publice locale.
   **Art. 2.** - Consiliul de administratie al unitatilor de invatamant preuniversitar, denumit in continuare, in cuprinsul prezentei metodologii, consiliu de administratie, este organul de conducere al unitatii de invatamant.
   **Art. 3.** - (1) Consiliul de administratie al unitatilor de invatamant preuniversitar de stat se constituie din 7, 9 sau 13 membri.
   (2) Inspectoratul scolar, in raport cu reteaua scolara, marimea si specificul fiecarei unitati de invatamant, stabileste prin hotarare a consiliului de administratie, cu respectarea prevederilor prezentei metodologii, numarul de membri ai consiliilor de administratie pentru fiecare unitate de invatamant preuniversitar de stat si il comunica unitatilor de invatamant pana la inceputul fiecarui an scolar.
   (3) Pentru unitatile de invatamant particular si confesional, persoana juridica finantatoare/fondatorul stabileste, cu respectarea prevederilor prezentei metodologii, numarul membrilor consiliului de administratie pe care il comunica inspectoratului scolar pana la inceputul fiecarui an scolar, precum si structura si atributiile acestuia conform regulamentului propriu de organizare si functionare al unitatii de invatamant.

Capitolul II
**Constituirea consiliului de administratie**

   **Art. 4. -** (1) Structura consiliului de administratie din unitatile de invatamant preuniversitar de stat este urmatoarea:

   a) in cazul unitatilor de invatamant de nivel gimnazial cu un singur rand de clase, consiliul de administratie este format din 7 membri: 3 cadre didactice, inclusiv directorul; 2 reprezentanti ai parintilor; primarul sau un reprezentant al primarului; un reprezentant al consiliului local. Directorul unitatii de invatamant este membru de drept al consiliului de administratie din cota aferenta cadrelor didactice din unitatea de invatamant respectiva. Prevederile prezentei litere se aplica si pentru invatamantul prescolar si primar, precum si pentru alte tipuri de unitati de invatamant preuniversitar, prin hotararea consiliului de administratie al inspectoratului scolar;
   b) in cazul in care consiliul de administratie este format din 9 membri: 4 cadre didactice, primarul sau un reprezentant al primarului, 2 reprezentanti ai consiliului local si 2 reprezentanti ai parintilor. Directorul unitatii de invatamant este membru de drept al consiliului de administratie din cota aferenta cadrelor didactice din unitatea de invatamant respectiva;
   c) in cazul in care consiliul de administratie este format din 13 membri: 6 cadre didactice, primarul sau un reprezentant al primarului, 3 reprezentanti ai consiliului local si 3 reprezentanti ai parintilor. Directorul unitatii de invatamant este membru de drept al consiliului de administratie din cota aferenta cadrelor didactice din unitatea de invatamant respectiva;
   d) pentru unitatile de invatamant de nivel liceal/postliceal, care functioneaza cu cel putin trei niveluri de invatamant si cel putin 20 de formatiuni de studiu, consiliul de administratie este format din 13 membri;
   (2) Prin exceptie de la prevederile alin. (1):

   a) in unitatile de invatamant care organizeaza invatamant profesional si tehnic, consiliile de administratie se pot mari cu 2 membri desemnati de operatorii economici parteneri, asociatiile profesionale partenere, consortiile partenere, conform prevederilor art. 96 alin. (2) lit. e) din Legea educatiei nationale nr. 1/2011, cu modificarile si completarile ulterioare. In cazul in care sunt mai multi operatori economici parteneri, asociatii profesionale partenere si consortii partenere, acestia vor desemna reprezentantii in consiliul de administratie al unitatii de invatamant sau pot forma un consiliu reprezentativ care sa desemneze reprezentantii pe locurile care le sunt alocate;
   b) in liceele tehnologice cu profil preponderent agricol, consiliile de administratie se maresc cu 2 membri, desemnati de Ministerul Agriculturii si Dezvoltarii Rurale, conform prevederilor art. 311 alin. (9) din Legea educatiei nationale nr. 1/2011, cu modificarile si completarile ulterioare;
   c) in unitatile de invatamant preuniversitar infiintate conform prevederilor art. 291 din Ordonanta de urgenta a Guvernului nr. 75/2005 privind asigurarea calitatii educatiei, aprobata cu modificari prin Legea nr. 87/2006, cu modificarile si completarile ulterioare, este stabilit prin ordin de ministru un consiliu de administratie provizoriu care functioneaza pentru o perioada de maximum 6 luni de la infiintarea unitatii de invatamant;
   d) in unitatile de invatamant preuniversitar militar, de ordine publica si securitate nationala, atributiile consiliului de administratie sunt indeplinite de un consiliu de conducere constituit din maximum 13 membri, conform prevederilor art. 36 din Legea educatiei nationale nr. 1/2011, cu modificarile si completarile ulterioare. Consiliul de conducere din unitatile de invatamant liceal militar este constituit din: comandant, director adjunct, 4 cadre didactice, consilierul juridic, contabilul-sef, seful structurii logistice, reprezentantul esalonului superior, reprezentantul elevilor si 2 reprezentanti ai parintilor. Consiliul de conducere din unitatile de invatamant postliceal militar, de ordine publica si securitate nationala este constituit din maximum 13 membri, prin ordin al conducatorului fiecarui minister si fiecarei institutii de aparare, ordine publica si securitate nationala.
   (3) Structura consiliului de administratie in unitatile de invatamant special de stat este urmatoarea:

   a) in cazul unitatilor de invatamant special de nivel gimnazial cu un singur rand de clase, consiliul de administratie este format din 7 membri: 3 cadre didactice, inclusiv directorul, 2 reprezentanti ai parintilor, presedintele consiliului judetean sau un reprezentant al acestuia, un reprezentant al consiliului judetean. In cazul municipiului Bucuresti consiliul de administratie format din 7 membri are urmatoarea structura: 3 cadre didactice, inclusiv directorul, 2 reprezentanti ai parintilor, 2 reprezentanti ai Consiliului General al Municipiului Bucuresti. Directorul unitatii de invatamant este membru de drept al consiliului de administratie din cota aferenta cadrelor didactice din unitatea de invatamant respectiva. Prevederile prezentei litere se aplica in mod corespunzator si pentru invatamantul prescolar si primar, precum si pentru alte tipuri de unitati de invatamant special, prin hotararea consiliului de administratie al inspectoratului scolar;
   b) in cazul consiliului de administratie format din 9 membri: 4 cadre didactice, presedintele consiliului judetean sau un reprezentant al acestuia, 2 reprezentanti ai consiliului judetean si 2 reprezentanti ai parintilor. In cazul municipiului Bucuresti consiliul de administratie format din 9 membri are urmatoarea structura: 4 cadre didactice, inclusiv directorul, 2 reprezentanti ai parintilor, 3 reprezentanti ai Consiliului General al Municipiului Bucuresti. Directorul unitatii de invatamant este membru de drept al consiliului de administratie din cota aferenta cadrelor didactice din unitatea de invatamant respectiva;
   c) in cazul consiliului de administratie format din 13 membri: 6 cadre didactice, presedintele consiliului judetean sau un reprezentant al acestuia, 3 reprezentanti ai consiliului judetean si 3 reprezentanti ai parintilor. In cazul municipiului Bucuresti consiliul de administratie, format din 13 membri, are urmatoarea structura: 6 cadre didactice, inclusiv directorul, 3 reprezentanti ai parintilor, 4 reprezentanti ai Consiliului General al Municipiului Bucuresti. Directorul unitatii de invatamant este membru de drept al consiliului de administratie din cota aferenta cadrelor didactice din unitatea de invatamant respectiva.
   (4) In invatamantul particular si confesional, in componenta consiliului de administratie sunt inclusi reprezentanti ai fondatorilor. Conducerea consiliului de administratie este asigurata de persoana desemnata de fondatori. In unitatile de invatamant particular si confesional consiliul de administratie cuprinde cel putin un reprezentant al cadrelor didactice, un reprezentant al parintilor, iar pentru invatamantul general obligatoriu, consiliul de administratie cuprinde si un reprezentant al consiliului local.
   (5) In consiliile de administratie ale unitatilor de invatamant preuniversitar de nivel profesional, liceal, postliceal, din cota rezervata parintilor un loc este repartizat, cu drept de vot, unui reprezentant al elevilor, care a implinit varsta de 18 ani. In celelalte unitati de invatamant preuniversitar, cu exceptia celor de nivel primar si prescolar, la sedintele consiliului de administratie in care se dezbat aspecte privind elevii, presedintele consiliului de administratie are obligatia de a convoca reprezentantul elevilor care participa la sedinta cu statut de observator.
   (6) In cazul unitatilor de invatamant preuniversitar de stat in a caror organigrama exista functia de director adjunct, directorul propune candidatura directorului adjunct/directorilor adjuncti consiliului profesoral cu ocazia alegerii cadrelor didactice membre ale consiliului de administratie. Directorul adjunct devine membru al consiliului de administratie doar daca este ales de catre consiliul profesoral.
   (7) Structura, organizarea si functionarea consiliului de administratie al centrului judetean/al municipiului Bucuresti de resurse si de asistenta educationala se stabilesc prin Regulamentul privind organizarea si functionarea centrului judetean/al municipiului Bucuresti de resurse si asistenta educationala, aprobat prin ordin al ministrului educatiei.
   (8) Structura, organizarea si functionarea consiliului de administratie al unitatilor care ofera activitate extrascolara se stabilesc prin Regulamentul de organizare si functionare a unitatilor care ofera activitate extrascolara, aprobat prin ordin al ministrului educatiei.
   **Art. 5. -** (1) La inceputul fiecarui an scolar, dar nu mai tarziu de data inceperii cursurilor, consiliul de administratie in exercitiu hotaraste declansarea procedurii de constituire a noului consiliu de administratie.
   (2) In vederea constituirii noului consiliu de administratie, in acord cu prevederile art. 4, directorul unitatii de invatamant deruleaza urmatoarea procedura:

   a) solicita, in scris, consiliului local, primarului, respectiv consiliului judetean/Consiliului General al Municipiului Bucuresti, presedintelui consiliului judetean - in cazul invatamantului special, operatorului economic/operatorilor economici sau consiliului reprezentativ al operatorilor economici, in cazul unitatilor de invatamant care scolarizeaza in invatamantul profesional si tehnic, consiliului reprezentativ al parintilor, precum si consiliului elevilor desemnarea reprezentantilor, in termen de 15 zile lucratoare de la data solicitarii; in cazul unitatilor de invatamant in care exista clase cu invatamant in limba materna, directorul solicita consiliului reprezentativ al parintilor sa desemneze si un reprezentant al parintilor elevilor care invata la clasele cu invatamant in limba materna; in mod similar se procedeaza si in unitatile de invatamant cu predare in limbile minoritatilor nationale in cadrul carora functioneaza si clase cu predare in limba romana;
   b) convoaca in sedinta consiliul profesoral al unitatii de invatamant preuniversitar, in vederea alegerii cadrelor didactice care vor face parte din consiliul de administratie;
   c) pe baza procesului-verbal al consiliului profesoral de alegere a cadrelor didactice ca membri ai consiliului de administratie si a adreselor de desemnare in consiliul de administratie a reprezentantilor prevazuti la lit. a) emite, dupa expirarea termenului de 15 zile prevazut la lit. a), decizia de constituire a consiliului de administratie pentru anul scolar in curs, pe care o comunica membrilor si observatorilor si o afiseaza la loc vizibil, la sediul unitatii de invatamant, precum si in toate structurile acesteia. In conditiile in care termenul prevazut la lit. a) nu este respectat, pana la primirea adresei de desemnare a noilor reprezentanti, in componenta consiliului de administratie sunt inclusi reprezentantii din vechiul consiliu de administratie.
   (3) La data emiterii de catre director a deciziei de constituire a noului consiliu de administratie se dizolva de drept consiliul de administratie care a functionat anterior.
   **Art. 6.** - (1) Componenta consiliului de administratie se constituie cu respectarea procedurii prevazute la art. 5 la inceputul fiecarui an scolar.
   (2) In cazul schimbarii directorului in timpul anului scolar, noul director numit prin decizia inspectorului scolar general devine de drept presedintele consiliului de administratie, fara reluarea procedurii prevazute la art. 5.
   (3) In cazul revocarii unui membru sau al pierderii calitatii de membru in consiliul de administratie in timpul anului scolar, in vederea reconstituirii componentei acestuia se reia procedura de alegere/desemnare exclusiv pentru locul ramas liber in consiliul de administratie.
   (4) In cazurile prevazute la alin. (2) si (3) se emite o decizie de modificare a componentei consiliului de administratie.
   **Art. 7. -** (1) Membrii consiliului de administratie sunt alesi sau, dupa caz, desemnati dupa cum urmeaza:

   a) reprezentantii personalului didactic de predare si de instruire practica sunt alesi, prin vot secret, de catre consiliul profesoral, dintre propunerile inaintate de membrii acestuia/autopropuneri, in ordinea descrescatoare a numarului de voturi obtinute de candidati, din randul cadrelor didactice cu norma de baza in unitatea de invatamant, care in ultimii doi ani nu au fost sanctionate disciplinar, cu respectarea criteriilor de competenta profesionala. Minoritatile nationale au dreptul la reprezentare proportionala cu numarul de clase in consiliul de administratie, cu respectarea criteriilor de competenta profesionala. In mod similar se procedeaza si in unitatile de invatamant cu predare in limbile minoritatilor nationale in cadrul carora functioneaza si clase cu predare in limba romana;
   b) reprezentantii consiliului local, consiliului judetean/ Consiliului General al Municipiului Bucuresti sunt desemnati de acesta. Reprezentantii desemnati ai consiliului local, consiliului judetean/Consiliului General al Municipiului Bucuresti in consiliul de administratie nu pot avea calitatea de cadru didactic in unitatea de invatamant respectiva;
   c) primarul/primarul de sector sau un reprezentant desemnat al acestuia, respectiv presedintele consiliului judetean sau un reprezentant desemnat al acestuia, pentru unitatile de invatamant special de stat. Reprezentantul desemnat al primarului/primarului de sector, respectiv reprezentantul desemnat al presedintelui consiliului judetean in consiliul de administratie nu pot avea calitatea de cadru didactic in unitatea de invatamant respectiva;
   d) reprezentantii parintilor sunt desemnati de catre consiliul reprezentativ al parintilor, dintre membrii acestuia care, la data desemnarii, au copii in unitatea de invatamant. Reprezentantii parintilor in consiliul administratie nu pot avea calitatea de cadre didactice in unitatea de invatamant respectiva, cu exceptia situatiei in care consiliul reprezentativ al parintilor nu poate desemna alti reprezentanti, si nu pot detine o functie de conducere, de indrumare si control in inspectoratul scolar din judetul in care functioneaza unitatea de invatamant sau in Ministerul Educatiei;
   e) reprezentantul elevilor, care a implinit varsta de 18 ani, este ales prin vot secret de catre elevii unitatii de invatamant, alegerile fiind organizate de catre consiliul elevilor, cu respectarea procedurii prevazute de legislatia in vigoare. In cazul in care reprezentantul elevilor se afla in anul final al nivelului de invatamant, se desemneaza un membru supleant, dintr-un an de studiu inferior, care va implini varsta de 18 ani pana la incheierea cursurilor din anul scolar respectiv, care preia reprezentarea elevilor in consiliul de administratie dupa incheierea cursurilor, dar nu mai tarziu de data emiterii deciziei de constituire a noului consiliu de administratie pentru anul scolar urmator;
   f) reprezentantul/reprezentantii operatorului economic/operatorilor economici este/sunt desemnat/ti de catre operatorul economic partener/operatorii economici parteneri/asociatiile profesionale partenere, consortiile partenere sau de catre consiliul reprezentativ al operatorilor economici parteneri.
   (2) Dispozitiile alin. (1) se aplica in mod corespunzator si in cazul unitatilor de invatamant special de stat.
   (3) Membrii consiliului de administratie au aceleasi drepturi si obligatii in exercitarea mandatului.
   (4) Calitatea de membru al consiliului de administratie este incompatibila cu:

   a) calitatea de membri in acelasi consiliu de administratie a sotului, sotiei, fiului, fiicei, rudelor si afinilor pana la gradul IV inclusiv;
   b) detinerea unei functii de conducere, de indrumare si control in inspectoratul scolar din judetul in care functioneaza unitatea de invatamant respectiva sau in Ministerul Educatiei;
   c) aplicarea unei sanctiuni disciplinare in ultimii doi ani, pentru care nu a intervenit reabilitarea;
   d) condamnarea pentru savarsirea unei infractiuni contra persoanei, cu intentie, in imprejurari legate de exercitarea profesiei, pana la intervenirea unei situatii care inlatura consecintele condamnarii;
   e) calitatea de cadru didactic in unitatea de invatamant respectiva, cu exceptia membrilor alesi de catre consiliul profesoral al unitatii de invatamant.
   **Art. 8. -** (1) Pierderea calitatii de membru in consiliul de administratie opereaza de drept in urmatoarele situatii:

   a) inregistrarea a 3 absente nemotivate la sedintele consiliului de administratie;
   b) inlocuirea, in scris, de catre autoritatea/structura care a desemnat persoana respectiva;
   c) ca urmare a renuntarii in scris;
   d) ca urmare a condamnarii pentru savarsirea unei infractiuni, contra persoanei, cu intentie, in imprejurari legate de exercitarea profesiei, dispuse prin hotarare judecatoreasca definitiva;
   e) ca urmare a primirii unei sanctiuni disciplinare pe perioada exercitarii calitatii de membru al consiliului de administratie;
   f) ca urmare a incetarii, respectiv a suspendarii contractului individual de munca pentru o perioada mai mare de 60 de zile, in cazul cadrelor didactice;
   g) ca urmare a numirii intr-o functie de conducere, de indrumare si control in inspectoratul scolar sau a numirii intr-o functie in Ministerul Educatiei;
   h) pierderea calitatii de elev in unitatea de invatamant, pentru reprezentantul elevilor;
   i) pierderea calitatii de elevi in unitatea de invatamant a propriilor copii, pentru reprezentantii parintilor. Fac exceptie reprezentantii parintilor elevilor aflati in anul final al nivelului de invatamant, care isi pastreaza calitatea de membru al consiliului de administratie pana la constituirea noului consiliu de administratie pentru anul scolar urmator.
   (2) Revocarea membrilor consiliului de administratie se face cu votul a cel putin 2/3 din membrii consiliului de administratie, cu respectarea prevederilor anexei „Numarul minim necesar de membri si voturi, dupa caz, pentru adoptarea hotararilor consiliului de administratie“, care face parte integranta din prezenta metodologie, denumita in continuare anexa la prezenta metodologie, in urmatoarele situatii:

   a) savarsirea de fapte care dauneaza interesului invatamantului si prestigiului unitatii de invatamant potrivit prevederilor legale in vigoare;
   b) neindeplinirea atributiilor ce le revin in cadrul consiliului de administratie conform hotararii adoptate la constituirea acestuia.

   (3) Directorul unitatii de invatamant emite decizia prin care se constata pierderea, de drept sau prin revocare, a calitatii de membru in consiliul de administratie. Decizia se comunica persoanei si, dupa caz, autoritatii/structurii care a desemnat-o.
   (4) Dupa emiterea deciziei prevazute la alin. (3) se reia procedura de numire/desemnare exclusiv pentru locul ramas liber in consiliul de administratie. Procedura se finalizeaza in maximum 10 zile lucratoare de la data emiterii deciziei prevazute la alin. (3).
   **Art. 9. -** Conducerea unitatii de invatamant, impreuna cu autoritatile administratiei publice locale, asigura resursele necesare pentru participarea cadrelor didactice membre ale consiliului de administratie la programe/cursuri de formare specifice managementului unitatilor de invatamant si managementului calitatii in educatie.

Capitolul III
**Functionarea consiliului de administratie**

**Art. 10**. - (1) Pentru unitatile de invatamant preuniversitar de stat, presedintele consiliului de administratie este directorul unitatii de invatamant. Pentru unitatile de invatamant preuniversitar particular si confesional conducerea consiliului de administratie este asigurata de persoana desemnata de fondatori.
   (2) Prezenta membrilor la sedintele consiliului de administratie este obligatorie. Dovada motivarii absentelor se anexeaza la documentele sedintei consiliului de administratie.
   (3) Consiliul de administratie este legal intrunit in sedinta in prezenta a cel putin jumatate plus unu din totalul membrilor acestuia, cu respectarea prevederilor anexei la prezenta metodologie. In exercitarea atributiilor, consiliul de administratie emite hotarari.
   (4) Hotararile consiliului de administratie se adopta cu votul a cel putin 2/3 dintre membrii prezenti, cu exceptiile prevazute de legislatia in vigoare.
   (5) Hotararile privind angajarea, motivarea, evaluarea, recompensarea, raspunderea disciplinara si disponibilizarea personalului se iau la nivelul unitatii de invatamant de catre consiliul de administratie, cu votul a cel putin 2/3 din totalul membrilor consiliului de administratie, cu respectarea prevederilor anexei la prezenta metodologie.
   (6) In situatii exceptionale, in care hotararile consiliului de administratie nu pot fi luate conform alin. (5), la urmatoarea sedinta cvorumul de sedinta necesar adoptarii este de jumatate plus unu din membrii consiliului de administratie, cu respectarea anexei la prezenta metodologie, iar hotararile consiliului de administratie se adopta cu votul a cel putin 2/3 din cei prezenti.
   (7) Hotararile privind bugetul si patrimoniul unitatii de invatamant se adopta cu majoritatea din numarul total al membrilor consiliului de administratie.
   (8) Hotararile consiliului de administratie care vizeaza personalul din unitate, cum ar fi procedurile pentru ocuparea posturilor, restrangerea de activitate, acordarea calificativelor, aplicarea de sanctiuni si altele asemenea, se iau prin vot secret. In cazul sedintelor desfasurate on-line modalitatea de exercitare a votului secret va fi precizata in procedura prevazuta la alin. (17).
   (9) Membrii consiliului de administratie care se afla in conflict de interese nu participa la vot.
   (10) Directorul unitatii de invatamant emite deciziile conform hotararilor consiliului de administratie. Lipsa cvorumului de sedinta si/sau cvorumului de vot conduce la nulitatea hotararilor luate in sedinta respectiva.
   (11) La sedintele consiliului de administratie participa de drept reprezentantii organizatiilor sindicale reprezentative la nivel de sector de activitate invatamant preuniversitar din unitatea de invatamant, cu statut de observatori. Presedintele consiliului de administratie are obligatia de a convoca reprezentantii organizatiilor sindicale reprezentative la nivel de sector de activitate invatamant preuniversitar din unitatea de invatamant la toate sedintele consiliului de administratie.
   (12) La sedintele consiliului de administratie este invitat obligatoriu si reprezentantul elevilor care invata la clasele cu invatamant in limba materna, daca ordinea de zi prevede o problematica a acestui invatamant. In mod similar se procedeaza si in unitatile de invatamant cu predare in limbile minoritatilor nationale in cadrul carora functioneaza si clase cu predare in limba romana.
   (13) La sedintele consiliului de administratie sunt invitati reprezentantii structurilor asociative ale parintilor din unitatea de invatamant, daca acestea nu au membri in componenta organului de conducere al unitatii de invatamant.
   (14) La sedintele consiliului de administratie pot fi invitate si alte persoane, in functie de problematica inscrisa pe ordinea de zi.
   (15) Mentiunea privind prezenta la sedinta si indeplinirea conditiei de cvorum, discutiile, punctele de vedere ale participantilor, modalitatea de vot si rezultatul obtinut in urma votarii, precum si hotararea luata se consemneaza in procesul-verbal de sedinta si sunt asumate de participanti prin semnatura.
   (16) La sfarsitul fiecarei sedinte a consiliului de administratie, membrii consiliului de administratie participanti, observatorii si invitatii au obligatia sa semneze procesul-verbal incheiat cu aceasta ocazie.
   (17) Procedura de desfasurare on-line a sedintelor consiliului de administratie se stabileste la nivelul inspectoratului scolar si se aplica tuturor unitatilor de invatamant preuniversitar de stat din judet/municipiul Bucuresti. Pentru unitatile de invatamant particular si confesional procedura se stabileste de catre consiliul de administratie al unitatii de invatamant. Presedintele consiliului de administratie hotaraste modalitatea de desfasurare a sedintelor consiliului de administratie: fizic, on-line sau hibrid.
   **Art. 11**. - (1) Consiliul de administratie se intruneste lunar in sedinte ordinare, precum si ori de cate ori este necesar in sedinte extraordinare, la solicitarea presedintelui consiliului de administratie sau a doua treimi din numarul membrilor consiliului de administratie.
   (2) In situatii obiective, cum ar fi calamitati, intemperii, epidemii, pandemii, alte situatii exceptionale, sedintele consiliului de administratie se pot desfasura on-line, prin mijloace electronice de comunicare, in sistem de videoconferinta.
   (3) Membrii consiliului de administratie, observatorii si invitatii sunt convocati cu cel putin 72 de ore inainte de inceperea sedintei ordinare, comunicandu-li-se ordinea de zi si documentele ce urmeaza a fi discutate. In cazul sedintelor extraordinare convocarea se face cu cel putin 24 de ore inainte. Prin exceptie, in cazul sedintelor extraordinare in care este necesara luarea unor decizii urgente sau al reluarii sedintelor, potrivit prevederilor art. 10 alin. (6), convocarea se poate realiza cu mai putin de 24 de ore inainte. Procedura de convocare se considera indeplinita daca s-a realizat prin unul din urmatoarele mijloace: sub semnatura sau prin posta, fax, e-mail, alte mijloace electronice folosite de unitatea de invatamant (de exemplu, Whats App, SMS etc.) stabilite printr-o procedura la nivelul unitatii. Convocatorul va contine obligatoriu data, ora, modul si locul de desfasurare a sedintei consiliului de administratie, ordinea de zi/problematica abordata in sedinta.
   (4) Daca dupa 3 convocari consecutive consiliul de administratie nu se intruneste in sedinta cu respectarea prevederilor art. 10 alin. (3)-(7), sunt reluate demersurile pentru reconstituirea componentei consiliului de administratie sau, dupa caz, de constituire a unui nou consiliu de administratie conform procedurii prevazute la art. 5. In acest ultim caz, directorul unitatii de invatamant emite o noua decizie privind componenta consiliului de administratie.
   **Art. 12.** - (1) Presedintele consiliului de administratie are urmatoarele atributii:

   a) conduce sedintele consiliului de administratie;
   b) coordoneaza elaborarea documentelor de organizare si functionare a consiliului de administratie si le supune spre aprobare membrilor consiliului de administratie la inceputul fiecarui an scolar;
   c) semneaza hotararile adoptate si documentele aprobate de catre consiliul de administratie;
   d) intreprinde demersurile necesare pentru inlocuirea membrilor consiliului de administratie;
   e) desemneaza ca secretar al consiliului de administratie o persoana din randul personalului didactic din unitatea de invatamant care nu este membru in consiliul de administratie, cu acordul persoanei desemnate;
   f) colaboreaza cu secretarul consiliului de administratie in privinta redactarii documentelor necesare desfasurarii sedintelor, convocarii membrilor/observatorilor/invitatilor si comunicarii hotararilor adoptate, in conditiile legii;
   g) raspunde de elaborarea si gestionarea documentelor consiliului de administratie.
   (2) Responsabilitatile secretarului consiliului de administratie sunt preluate, in absenta acestuia, de catre o alta persoana desemnata de presedintele consiliului de administratie.
   (3) Secretarul consiliului de administratie nu are drept de vot si are urmatoarele atributii:

   a) asigura convocarea, in scris, prin oricare din mijloacele prevazute de metodologie, a membrilor consiliului de administratie, a observatorilor si a invitatilor;
   b) constituie, inregistreaza, leaga si numeroteaza registrul de procese-verbale al consiliului de administratie si registrul de evidenta a hotararilor consiliului de administratie;
   c) scrie lizibil si inteligibil procesul-verbal al sedintei in registrul de procese-verbale al consiliului de administratie;
   d) redacteaza hotararile consiliului de administratie, pe baza procesului-verbal al sedintei, si le prezinta presedintelui, care le semneaza; afiseaza hotararile adoptate de catre consiliul de administratie, in loc vizibil la sediul unitatii de invatamant si pe pagina web a acesteia; in situatia in care hotararile contin informatii cu privire la datele cu caracter personal, acestea se anonimizeaza;
   e transmite, la cerere, membrilor consiliului de administratie, observatorilor si invitatilor, in copie, hotararea consiliului de administratie, procesul-verbal al sedintei si, dupa caz, anexele acestuia, cu anonimizarea datelor cu caracter personal;
   f) raspunde de arhivarea documentelor rezultate din activitatea consiliului de administratie.
   **Art. 13.** - (1) Documentele consiliului de administratie sunt:

   a) graficul si tematica sedintelor ordinare ale consiliului de administratie, hotararea privind atributiile membrilor in cadrul consiliului de administratie si procedurile consiliului de administratie;
   b) convocatoarele consiliului de administratie/dovezi ale convocarii prin mijloace electronice;
   c) registrul de procese-verbale al consiliului de administratie;
   d) dosarul care contine anexele proceselor-verbale (rapoarte, programe, informari, tabele, liste, solicitari, memorii, sesizari etc.);

   e) registrul de evidenta a hotararilor consiliului de administratie;
   f) dosarul hotararilor adoptate, semnate de presedinte, inregistrate in registrul de evidenta a hotararilor consiliului de administratie.
   (2) In procesele-verbale ale sedintelor consiliului de administratie, secretarul consiliului de administratie consemneaza:

   a) prezenta membrilor consiliului de administratie la sedinte;
   b) prezentarea ordinii de zi a sedintelor, de catre presedintele consiliului de administratie, respectiv aprobarea ordinii de zi de catre membrii consiliului de administratie;
   c) rezultatul votului privind aprobarea/respingerea celor propuse, prin indicarea numarului de voturi „pentru“, numarului de voturi „impotriva“ si a numarului de abtineri, precum si numele membrilor consiliului de administratie care voteaza „impotriva“ sau se abtin;
   d) interventiile pe care le au membrii consiliului de administratie, observatorii si invitatii, in timpul sedintei respective.
   (3) Numele si semnaturile olografe ale participantilor la sedinte sunt consemnate la sfarsitul procesului-verbal al fiecarei sedinte; presedintele consiliului de administratie semneaza, dupa membri, pentru certificarea celor consemnate in procesele-verbale.
   (4) Registrul de procese-verbale al consiliului de administratie si registrul de evidenta a hotararilor consiliului de administratie se inregistreaza in unitatea de invatamant pentru a deveni documente oficiale, se leaga si se numeroteaza de catre secretarul consiliului de administratie. Pe ultima pagina a registrului, presedintele stampileaza si semneaza pentru autentificarea numarului paginilor si a registrului.
   (5) Registrele si dosarul cu anexele proceselor-verbale se pastreaza in biroul directorului, intr-un fiset securizat, ale carui chei se gasesc la presedintele consiliului de administratie si la secretarul consiliului de administratie.
   **Art. 14.** - (1) Hotararile consiliului de administratie sunt obligatorii pentru toate persoanele fizice sau juridice implicate in mod direct ori indirect in activitatea unitatii de invatamant. In situatia existentei unei suspiciuni cu privire la legalitatea emiterii hotararii consiliului de administratie, presedintele are obligatia de a anunta inspectoratul scolar si nu emite decizia de punere in aplicare a hotararii/nu pune in aplicare hotararea pana la clarificarea de catre inspectoratul scolar a aspectelor privind legalitatea.
   (2) Hotararile adoptate de consiliul de administratie pot fi contestate la instanta de contencios administrativ, cu respectarea procedurii prealabile reglementate prin Legea contenciosului administrativ nr. 554/2004, cu modificarile si completarile ulterioare.

Capitolul IV
**Atributiile consiliului de administratie**

   **Art. 15. -** (1) Consiliul de administratie are urmatoarele atributii:

   a) aproba tematica si graficul sedintelor;
   b) aproba ordinea de zi a sedintelor;

   c) stabileste responsabilitatile membrilor consiliului de administratie si procedurile de lucru;
   d) aproba colectivul de lucru pentru elaborarea regulamentului de organizare si functionare a unitatii de invatamant, avand componenta prevazuta de legislatie in vigoare;
   e) aproba regulamentul intern si regulamentul de organizare si functionare a unitatii de invatamant cu respectarea prevederilor legale;
   f) isi asuma, alaturi de director, raspunderea publica pentru performantele unitatii de invatamant;
   g) stabileste pozitia scolii in relatiile cu terti;
   h) particularizeaza, la nivelul unitatii de invatamant, fisacadru a postului de director adjunct si o propune inspectoratului scolar;
   i) particularizeaza, la nivelul unitatii de invatamant, contractul educational-tip, aprobat prin ordin al ministrului educatiei, in care sunt inscrise drepturile si obligatiile reciproce ale unitatii de invatamant si ale parintilor sau reprezentantilor legali, in momentul inscrierii anteprescolarilor, prescolarilor sau a elevilor in registrul matricol unic;
   j) aproba planul de incadrare cu personal didactic si didactic auxiliar, precum si schema de personal nedidactic;
   k) aproba, la propunerea directorului, programul de lucru al unitatii;
   l) valideaza statul de personal pentru toate categoriile de personal din unitate, care urmeaza a fi transmis spre aprobare inspectoratului scolar la inceputul fiecarui an scolar si ori de cate ori apar modificari;
   m) dispune punerea in aplicare a hotararilor luate in sedinta reunita a consiliilor de administratie ale unitatilor de invatamant partenere in consortiul scolar din care unitatea de invatamant face parte, daca este cazul;
   n) aproba raportul general privind starea si calitatea invatamantului din unitatea de invatamant preuniversitar si promoveaza masuri ameliorative;
   o) valideaza raportul anual de activitate intocmit de director pe baza rapoartelor comisiilor si compartimentelor din unitatea de invatamant si raportul anual de evaluare interna (RAEI);
   p) aproba comisia de elaborare a proiectului Planului de dezvoltare institutionala/Planului de actiune a scolii, coordonata de director, precum si comisiile de revizuire ale acestuia; aproba Planul de dezvoltare institutionala/Planul de actiune a scolii si modificarile ulterioare ale acestuia, precum si planul managerial al directorului si al directorului adjunct;
   q) adopta proiectul de buget al unitatii de invatamant, tinand cont de toate cheltuielile necesare pentru buna functionare a unitatii de invatamant, astfel cum sunt acestea prevazute in legislatia in vigoare si contractele colective de munca aplicabile;
   r) intreprinde demersuri ca unitatea de invatamant sa se incadreze in limitele bugetului alocat si ale numarului de posturi aprobate;
   s) avizeaza executia bugetara la nivelul unitatii de invatamant si raspunde, impreuna cu directorul, de incadrarea in bugetul aprobat, conform legii;
   t) aproba modalitatile de realizare a resurselor extrabugetare ale unitatii de invatamant si stabileste utilizarea acestora in concordanta cu Planul de dezvoltare institutionala/Planul de actiune a scolii si planul managerial pentru anul in curs; resursele extrabugetare realizate de unitatea de invatamant din activitati specifice (inchirieri de spatii, activitati de microproductie etc.), din donatii, sponsorizari sau din alte surse legal constituite raman in totalitate la dispozitia acesteia;
   u) aproba utilizarea excedentelor anuale rezultate din executia bugetului de venituri si cheltuieli ale activitatilor finantate integral din venituri proprii, reportate in anul calendaristic urmator, cu aceeasi destinatie sau pentru finantarea altor cheltuieli ale unitatii de invatamant;
   v) avizeaza planurile de investitii;
   w) stabileste taxele de scolarizare pentru invatamantul particular preuniversitar si pentru cel postliceal de stat, nefinantat de la buget, conform normelor legale in vigoare;
   x) aproba acordarea burselor scolare, conform legislatiei in vigoare;
   y) in unitatile de invatamant particular avizeaza drepturile salariale si extrasalariale ale directorilor si directorilor adjuncti, precum si salarizarea personalului din unitate, in conformitate cu prevederile legii si ale contractului individual de munca;
   z) aproba acoperirea integrala sau partiala a cheltuielilor de deplasare si de participare la manifestari stiintifice in tara sau strainatate pentru personalul didactic, in limita fondurilor sau din fonduri extrabugetare;

   aa) aproba, lunar, decontarea cheltuielilor aferente navetei personalului didactic din unitatea de invatamant, in baza solicitarilor depuse de acesta;
   bb) aproba procedurile elaborate la nivelul unitatii de invatamant;
   cc) propune, spre aprobare, inspectoratului scolar infiintarea centrului de documentare si informare, a bibliotecii scolare in unitatea de invatamant;
   dd) aproba, la propunerea directorului, constituirea formatiunilor de studiu din unitatea de invatamant;
   ee) aproba inscrierea, respectiv aproba/avizeaza transferul elevilor, potrivit prevederilor legale in vigoare;
   ff) aproba extinderea activitatii cu elevii, dupa orele de curs, prin programul „Scoala dupa scoala“, in functie de resursele existente si posibilitatile unitatii de invatamant;
   gg) aproba curriculumul la decizia scolii cu respectarea prevederilor legale;
   hh) pentru unitatile de invatamant profesional si tehnic avizeaza programele scolare pentru curriculumul in dezvoltare locala (CDL) si incheierea contractelor-cadru privind derularea instruirii practice cu operatorii economici;
   ii) aproba orarul desfasurarii cursurilor din unitatea de invatamant;
   jj) aproba, in situatii obiective, cum ar fi epidemii, intemperii, calamitati, alte situatii exceptionale, la cererea directorului, pentru o perioada determinata, suspendarea cursurilor la nivelul unor formatiuni de studiu - grupe/clase din cadrul unitatii de invatamant, cu informarea inspectorului scolar general;
   kk) aproba in situatii speciale, cum ar fi epidemii, intemperii, calamitati, alte situatii exceptionale, pe o perioada determinata, la propunerea motivata a directorului, durata orelor de curs si a pauzelor, cu informarea inspectoratului scolar;
   ll) stabileste si aproba masurile privind parcurgerea integrala a programei scolare prin modalitati alternative, inclusiv modalitati care vizeaza activitatile desfasurate prin intermediul tehnologiei si internetului, pentru toti elevii unitatii de invatamant;
   mm) aproba masuri de optimizare a procesului didactic propuse de consiliul profesoral;
   nn) stabileste componenta si atributiile comisiilor din unitatea de invatamant;
   oo) aproba programul de pregatire si evaluare pentru formatiunile de studiu cu frecventa redusa;
   pp) stabileste procedura de acces al parintilor sau reprezentantilor legali in unitatea de invatamant;
   qq) sesizeaza, in scris, primaria din localitatea de domiciliu a elevului, cu privire la cazurile in care parintele sau reprezentantul legal nu asigura scolarizarea elevului minor in perioada invatamantului obligatoriu si nu ia masuri pentru scolarizarea elevului pana la finalizarea studiilor;
   rr) aproba tipurile de activitati educative extrascolare care se organizeaza in unitatea de invatamant, calendarul de desfasurare, modul de organizare si responsabilitatile stabilite de consiliul profesoral;
   ss) aproba regulamentele de functionare ale cercurilor, asociatiilor stiintifice, tehnice, sportive si cultural-artistice ale elevilor din unitatea de invatamant;
   tt) aproba instrumentele interne de lucru, elaborate de director, utilizate in activitatea de indrumare, control si evaluare a tuturor activitatilor care se desfasoara in unitatea de invatamant;
   uu) aproba graficul de desfasurare a instruirii practice;
  vv) aproba componenta comisiilor de corigenta, de diferenta si de incheiere a situatiei scolare, precum si datele si modalitatile de desfasurare a examenelor de corigenta, de diferenta si de incheiere a situatiei scolare, respectiv a examinarilor/testarilor organizate in vederea inscrierii elevilor in clasa a V-a, in clasa pregatitoare pentru unitatile de invatamant cu profil artistic si cu profil sportiv, precum si modalitatile de sustinere a examenelor de diferente;
   ww) aproba repartizarea personalului didactic de predare pentru invatamantul prescolar si primar/dirigintilor la grupe/clase, cu respectarea prevederilor legale in vigoare;
   xx) aproba criteriile specifice de selectie a coordonatorului pentru proiecte si programe educative scolare si extrascolare si aproba numirea acestuia dupa consultarea de catre director a consiliului profesoral;
   yy) aproba organizarea si desfasurarea concursurilor pentru ocuparea posturilor didactice de predare, didactice auxiliare si nedidactice si valideaza rezultatele concursurilor, conform legislatiei in vigoare;
   zz) aproba comisia de evaluare a activitatii cadrelor didactice si realizeaza anual evaluarea activitatii personalului, conform prevederilor legale;
   aaa) hotaraste, in situatii de inaptitudine profesionala de natura psihocomportamentala pentru intreg personalul angajat, la sesizarea oricarui factor implicat in procesul educational, solicitarea unui nou examen medical complet, care se efectueaza in conformitate cu prevederile legale in vigoare; hotararea consiliului de administratie nu este publica pana la obtinerea rezultatului examenului medical;
   bbb) indeplineste atributiile de incadrare si mobilitate a personalului didactic de predare prevazute de Metodologiacadru privind mobilitatea personalului didactic de predare din invatamantul preuniversitar, in vigoare, aprobata prin ordin de ministru;
ccc) aproba modificarea, suspendarea si incetarea contractului individual de munca al personalului din unitate;
   ddd) propune eliberarea din functie a directorului unitatii de invatamant de stat, numit in functie ca urmare a promovarii concursului, cu votul a 2/3 dintre membrii consiliului de administratie al unitatii de invatamant, cu respectarea prevederilor anexei la prezenta metodologie, sau la propunerea consiliului profesoral, cu votul a 2/3 dintre membrii acestuia, si comunica propunerea inspectoratului scolar;
   eee) propune eliberarea din functie a directorului unitatii de invatamant particular si confesional, numit in functie ca urmare a promovarii concursului, cu votul a 2/3 din membri, si comunica propunerea persoanei juridice fondatoare pentru emiterea deciziei de eliberare din functie; propune un cadru didactic din unitatea de invatamant respectiva sau un cadru didactic pensionat, in vederea numirii in functia vacanta/temporar vacanta de director/director adjunct, pana la organizarea concursului, dar nu mai tarziu de sfarsitul anului scolar, in conformitate cu prevederile art. 2541 alin. (3) din Legea educatiei nationale nr. 1/2011, cu modificarile si completarile ulterioare;
   fff) aproba fisa individuala a postului pentru fiecare salariat, care constituie anexa la contractul individual de munca, si revizuirile acesteia, dupa caz;
   ggg) stabileste si aproba perioadele de efectuare a concediilor de odihna ale tuturor salariatilor unitatii de invatamant preuniversitar, pe baza cererilor individuale scrise ale acestora, in functie de interesul invatamantului si al celui in cauza, tinand cont de calendarul activitatilor unitatii de invatamant si al examenelor nationale;
   hhh) aproba, la cererea salariatilor, reprogramarea concediilor de odihna, precum si efectuarea concediilor fara plata si a celorlalte categorii de concedii, conform reglementarilor legale in vigoare, contractelor colective de munca aplicabile si regulamentului intern;
   iii) indeplineste atributiile prevazute de legislatia in vigoare privind raspunderea disciplinara a elevilor, personalului didactic de predare, didactic auxiliar si nedidactic din unitatea de invatamant;
   jjj) sanctioneaza abaterile etice sau profesionale ale cadrelor didactice, conform legii;
   kkk) aproba, in conditiile legii, pensionarea personalului din unitatea de invatamant;
   lll) aproba, in limita bugetului alocat, participarea la programe de dezvoltare profesionala a angajatilor unitatii de invatamant, la propunerea consiliului profesoral;
   mmm) administreaza baza materiala a unitatii de invatamant.
   (2) Consiliul de administratie al unitatii de invatamant indeplineste si orice alte atributii stabilite prin acte normative, acte administrative cu caracter normativ si contracte colective de munca aplicabile, inclusiv atributii specifice, pe o perioada determinata, in situatii speciale cum ar fi epidemii, intemperii, calamitati, alte situatii exceptionale.
   **Art. 16.** - Prevederile prezentei metodologii sunt general obligatorii si pot fi completate cu alte prevederi adaptate specificului unitatii de invatamant, in limitele prevazute de actele normative in vigoare, cu avizul inspectoratului scolar judetean/al municipiului Bucuresti. Aceste prevederi se aproba de catre consiliul de administratie si se includ in regulamentul de organizare si functionare al unitatii de invatamant.
   **Art. 17.** - La data intrarii in vigoare a prezentei metodologii orice prevedere contrara se abroga.

**ANEXA
la metodologie**

**Numarul minim necesar de membri si voturi, dupa caz, pentru**

**adoptarea hotararilor consiliului de administratie**

|  |  |  |
| --- | --- | --- |
| Numarul total de membri ai consiliului de administratie | Jumatate plus unu din numarul total de membri reprezinta:- conditie minima de cvorum, conform art. 10 alin. (3) si (6);- numarul minim de voturi necesar adoptarii hotararilor, conform art. 10 alin. (7) | 2/3 din numarul total de membri reprezinta:- numarul minim de voturi necesar adoptarii hotararilor prevazute la art. 8 alin. (2), art. 10 alin. (5), art. 15 alin. (1) lit. ddd) |
| 7 | 4 | 5 |
| 9 | 5 | 6 |
| 11 | 6 | 8 |
| 13 | 7 | 9 |
| 15 | 8 | 10 |